b'\n_START_ARTICLE_\nRomana Tomc\n_START_SECTION_\n\xc5\xbdivljenjepis\n_START_PARAGRAPH_\nPo kon\xc4\x8dani Gimnaziji je nadaljevala izobra\xc5\xbeevanje na Ekonomski fakulteti v Ljubljani, kjer je leta 1994 diplomirala. Skoraj desetletje je bila zaposlena na Gospodarski zbornici Slovenije. Med drugim je bila sekretarka Zdru\xc5\xbeenja podjetnikov Slovenije, sekretarka Zdru\xc5\xbeenja ra\xc4\x8dunovodskih servisov in sekretarka Strokovnega sveta za dav\xc4\x8dno finan\xc4\x8dna vpra\xc5\xa1anja. Svojo poklicno pot je nadaljevala kot vodja oddelka za ekonomske zadeve na Zdru\xc5\xbeenju delodajalcev Slovenije._NEWLINE_Od za\xc4\x8detka leta 2007 je vodila Direktorat za delovna razmerja in pravice iz dela na Ministrstvu za delo, dru\xc5\xbeino in socialne zadeve, leto pozneje jo je Vlada Republike Slovenije imenovala za dr\xc5\xbeavno sekretarko na istem ministrstvu. Tri leta zatem je vodila Javni sklad RS za razvoj kadrov in \xc5\xa1tipendije. Na volitvah v dr\xc5\xbeavni zbor leta 2011 je bila na listi SDS izvoljena za poslanko in bila do leta 2014 tudi njegova podpredsednica.\n_START_SECTION_\nEvropska unija\n_START_PARAGRAPH_\nNa volitvah v Evropski parlament maja 2014 je bila listi stranke SDS_NEWLINE_izvoljena v Evropski parlament, kjer je \xc4\x8dlanica poslanske skupine Evropske_NEWLINE_ljudske stranke. V Evropskem parlamentu je \xc4\x8dlanica Odbora za zaposlovanje in_NEWLINE_socialne zadeve, nadomestna \xc4\x8dlanica Odbora za ekonomske in monetarne zadeve ter \xc4\x8dlanica Preiskovalnega odbora za preu\xc4\x8ditev domnevnih kr\xc5\xa1itev in nepravilnosti pri uporabi prava Unije, povezanih s pranjem denarja, izogibanjem davkom in dav\xc4\x8dno utajo._NEWLINE_Je podpredsednica v Delegaciji za odnose z Japonsko ter nadomestna \xc4\x8dlanica_NEWLINE_Delegacije za odnose z Bosno in Hercegovino ter Kosovom._NEWLINE_Na volitvah v Evropski parlament leta 2019 je bila ponovno izvoljena. Ostaja polnopravna \xc4\x8dlanica Odbora za zaposlovanje in socialne zadeve, poleg tega pa je tudi nadomestna \xc4\x8dlanica Odbora za notranji trg in varstvo potro\xc5\xa1nikov. Je \xc4\x8dlanica delegacije za odnose z dr\xc5\xbeavami EEA/EFTA in Severom ter nadomestna \xc4\x8dlanica delegacije za odnose s Srednjo Azijo in Mongolijo. _NEWLINE_V mandatu 2019-2014 je tudi vodja slovenske delegacije Evropske ljudske stranke v Evropskem parlamentu.\n_START_SECTION_\nPredsedni\xc5\xa1ke volitve 2017\n_START_PARAGRAPH_\nSvet Slovenske demokratske stranke (SDS) jo je 9. septembra 2017 izbral za kandidatko na volitvah predsednika Republike Slovenije 201. Nastopila je s sloganom Spo\xc5\xa1tujmo in sodelujmo in prejela 13,68\xc2\xa0% glasov.'